+-----------------------------------------------------------------------+
| 6 โครงการในอนาคต (Future Plan)                                        |
+-----------------------------------------------------------------------+

  -----------------------------------------------------------------------
  6.1 โครงการขยายสถานีบริการน้ำมัน

  -----------------------------------------------------------------------

บริษัทฯมีแผนการขยายสถานีบริการน้ำมันเพิ่มเป็น 100 แห่ง ภายในปี 2547
เพื่อเพิ่มช่องทางการจัดจำหน่ายด้านการค้าปลีกของบริษัทฯ
ทั้งนี้บริษัทฯตระหนักดีว่าการค้าปลีกน้ำมันมีการแข่งขันสูง และมีอัตรากำไรสุทธิต่ำ
บริษัทฯจึงวางกลยุทธ์ในการขยายสถานีบริการโดยการเช่าสถานีบริการน้ำมันจากผู้ค้าปลีกอิสระ
หรือผู้ค้าปลีกเดิมที่ไม่ประสงค์จะดำเนินธุรกิจต่อซึ่งมีจำนวนมากในพื้นที่ต่างจังหวัด
กลยุทธ์ดังกล่าวจะทำให้บริษัทฯมีต้นทุนการลงทุนต่ำกว่าคู่แข่ง
ทั้งนี้เงินลงทุนที่จะใช้ในการขยายสถานีบริการน้ำมันมีมูลค่าประมาณ 100 ล้านบาท

  -----------------------------------------------------------------------
  6.2 ลงทุนในการเพิ่มประสิทธิภาพในการผลิตและเพิ่มความสามารถในการผลิตผลิตภัณฑ์ที่มีมูลค่าสูง

  -----------------------------------------------------------------------

บริษัทฯมีแผนที่จะเพิ่มประสิทธิภาพในการผลิต
และเพิ่มความสามารถในการผลิตผลิตภัณฑ์ที่มีมูลค่าสูงขึ้น
โดยโครงการดังกล่าวเป็นการสร้างกระบวนการผลิตใหม่
เพื่อที่จะได้เคมีภัณฑ์ที่มีสารอะโรเมติกส์ลดลงจากปัจจุบัน (De-Aromatization)
และมีคุณสมบัติอยู่ในเกณฑ์ที่สามารถนำเคมีภัณฑ์ดังกล่าวส่งออกไปยังต่างประเทศ เช่น
สาธารณรัฐประชาชนจีน ซึ่งจะทำให้มีราคาต่อหน่วยสูงขึ้น
นอกจากนี้บริษัทฯมีแผนที่จะนำวัตถุดิบที่เป็นผลพลอยได้จากการผลิตที่ได้จากอุตสาหกรรมในประเทศมาปรับปรุงคุณภาพให้เป็นเคมีภัณฑ์
ทั้งนี้คาดว่าโครงการทั้งสองจะแล้วเสร็จในปี 2547 โดยมีเงินลงทุนประมาณ 100
ล้านบาทในโครงการทั้งสองนี้

  -----------------------------------------------------------------------
  6.3 ลงทุนเพื่อการปรับปรุงคุณภาพของน้ำมันให้ได้ตามมาตรฐานที่กฎหมายใหม่กำหนด

  -----------------------------------------------------------------------

บริษัทฯมีแผนการปรับปรุงกระบวนการผลิตเพื่อให้ได้น้ำมันดีเซลที่มีปริมาณสารกำมะถันไม่เกิน 350
ppm เพื่อให้อยู่ในเกณฑ์ที่กฎหมายใหม่จะได้กำหนดขึ้น
จากปัจจุบันที่กฎหมายกำหนดให้มีสารกำมะถันในน้ำมันดีเซลไม่เกิน 500 ppm
ทั้งนี้โครงการดังกล่าวมีแผนคาดว่าจะแล้วเสร็จภายในต้นปี 2547
เพื่อรองรับการมีผลบังคับใช้ของกฎหมายใหม่ในช่วงดังกล่าว โดยมีเงินลงทุนประมาณ 40 ล้านบาท

  -----------------------------------------------------------------------
  6.4 ลงทุนใน SGPC

  -----------------------------------------------------------------------

SGPC เป็นบริษัทร่วมที่บริษัทฯถือหุ้นอยู่ในอัตราร้อยละ 50 มีทุนจดทะเบียน 280 ล้านบาท
แบ่งออกเป็นหุ้นสามัญ 2,800,000 หุ้น มูลค่าหุ้นละ 100 บาท ชำระเต็มมูลค่า
ประกอบธุรกิจโรงกลั่นน้ำมันขนาด 30,000 บาร์เรลต่อวัน เพื่อกลั่นน้ำมันชนิดเบา
และคอนเดนเสทที่ได้จากหลุมผลิตก๊าซธรรมชาติ โดยโรงกลั่นตั้งอยู่ที่อำเภอบ้านแหลม
จังหวัดเพชรบุรี ติดกับคลังน้ำมันเพชรบุรี ทั้งนี้ SGPC
ได้ชะลอการก่อสร้างโครงการเป็นการชั่วคราวเนื่องจากประสบปัญหาความล่าช้าในการพิจารณาอนุมัติรายงานการวิเคราะห์ผลกระทบสิ่งแวดล้อม
โดยสำนักงานนโยบายและแผนทรัพยากรธรรมชาติและสิ่งแวดล้อม
เป็นผลให้ประสบปัญหาขาดสภาพคล่อง ไม่สามารถชำระหนี้เงินกู้ยืม
และดอกเบี้ยค้างจ่ายที่ถึงกำหนดชำระในปี 2545 เป็นจำนวน 80 ล้านบาท ในระหว่างปี SGPC
ได้ทำหนังสือขอผ่อนผันการชำระหนี้เงินต้นและดอกเบี้ยจำนวนดังกล่าวไปยังสถาบันการเงินผู้เป็นเจ้าหนี้และได้รับอนุมัติจากสถาบันการเงินดังกล่าวให้ขยายระยะเวลาการชำระหนี้ออกไปถึงสิ้นเดือนพฤศจิกายน
2546
และบริษัทได้รับการพิจารณาผ่อนผันการชำระดอกเบี้ยค่าผูกพันหนี้แลต้นเงินกู้โดยได้กำหนดให้ไปชำระพร้อมกันทั้งจำนวนในวันที่
28 พฤษภาคม 2547 และเมื่อวันที่ 19 พฤศจิกายน 2545 SGPC
ได้ยื่นฟ้องสำนักนโยบายและแผนทรัพยากรธรรมชาติและสิ่งแวดล้อมต่อศาลปกครองเพื่อการพิจารณาอนุมัติรายงานการวิเคราะห์ผลกระทบสิ่งแวดล้อมซึ่งผลของคดีความยังไม่สิ้นสุด
นอกจากนี้ SGPC ได้เตรียมแนวทางแก้ไขปัญหาดังกล่าวไว้หลายประการได้แก่
การจัดหาสถานที่ก่อสร้างโครงการแห่งใหม่
การขายสินทรัพย์ของโครงการเพื่อนำเงินไปชำระหนี้เงินกู้ยืมจากสถาบันการเงิน
และการจัดหาแหล่งเงินทุนใหม่ การที่ SGPC
จะดำเนินธุรกิจอย่างต่อเนื่องได้ขึ้นอยู่กับผลการพิจารณาอนุมัติรายงานการวิเคราะห์ผลกระทบสิ่งแวดล้อม
และความเป็นไปได้ของแนวทางแก้ไขปัญหาข้างต้น อย่างไรก็ตามหาก SGPC
ได้รับใบอนุญาตจากทางราชการ โครงการดังกล่าวต้องการเงินเพื่อดำเนินงานเพิ่มอีกจำนวน 120
ล้านบาท
เพื่อดำเนินการก่อสร้างโรงกลั่นให้แล้วเสร็จซึ่งคาดว่าจะใช้ระยะเวลาการก่อสร้างประมาณ 12
เดือน

  -----------------------------------------------------------------------
  6.5 ลงทุนใน VTN-P

  -----------------------------------------------------------------------

VTN-P เป็นบริษัทร่วมที่บริษัทฯถือหุ้นอยู่ในอัตราร้อยละ 20 ณ วันที่ 31 ธันวาคม 2546 VTN-P
มีทุนจดทะเบียน 3.5 ล้านเหรียญสหรัฐ ซึ่งเป็นเงินลงทุนที่ได้มีการชำระแล้ว 0.75
ล้านเหรียญสหรัฐ โดยบริษัทฯ มีสัดส่วนการลงทุนใน VTN-P ในอัตราร้อยละ 20
ของทุนจดทะเบียนหรือเท่ากับ 0.7 ล้านเหรียญสหรัฐ และได้ชำระเงินลงทุนไปแล้ว 0.12
ล้านเหรียญ VTN-P ประกอบธุรกิจโรงงานปิโตรเคมีขนาดเล็กโดยมีกำลังการผลิต 2,500
บาร์เรลต่อวัน ตั้งอยู่ติดแม่น้ำโขง เมืองกันเธอ (Can Tho) ใกล้เมืองโฮจิมินห์ ซิตี้
ทางตอนใต้ของประเทศเวียดนาม โรงงานจะประกอบด้วยหอกลั่น เตาเผา ท่าเรือ
ถังเก็บวัตถุดิบและผลิตภัณฑ์ และระบบบำบัดน้ำเสีย ฯลฯ โรงงานแห่งนี้ใช้วัตถุดิบในการผลิตคือ
คอนเดนเสท เพื่อนำมากลั่นเพื่อที่จะได้ผลิตภัณฑ์ ปิโตรเลียม ปิโตรเคมีและเคมีภัณฑ์ต่างๆ
โครงการดังกล่าวมีวัตถุประสงค์เพื่อเป็นการเพิ่มโอกาสทางธุรกิจของบริษัทฯและขยายตลาดในต่างประเทศ
โดยโครงการดังกล่าวได้รับสิทธิบัตรการลงทุน (Investment License) จากเมืองกันเธอ (Can
Tho) ประเทศเวียดนาม เพื่อสิทธิประโยชน์ทางภาษี และธุรกิจ
โครงการดังกล่าวใช้เงินลงทุนทั้งหมดประมาณ 294 ล้านบาท
ปัจจุบันได้ก่อสร้างแล้วเสร็จประมาณร้อยละ 17 และคาดว่าการก่อสร้างจะแล้วเสร็จในปี 2547
ทั้งนี้ที่ประชุมคณะกรรมการของบริษัทฯ ครั้งที่ 4/2546 เมื่อวันที่ 17 กรกฎาคม 2546
ได้มีมติให้เพิ่มสัดส่วนการลงทุนจากร้อยละ 20 เป็นร้อยละ 60 ภายในปี 2546
เนื่องจากผู้ร่วมทุนฝ่ายเวียดนามต้องการให้บริษัทฯเป็นแกนนำในการบริหารจัดการเนื่องจากมีประสบการณ์ในการผลิตและจำหน่าย
โดยมีเงินลงทุนประมาณ 170 ล้านบาท โดยแบ่งเป็นเงินเพิ่มทุนประมาณ 85.9 ล้านบาท
และเป็นทุนหมุนเวียนโดยการให้กู้ยืมประมาณ 84.1 ล้านบาท
บริษัทฯคาดว่ามีความเป็นไปได้ที่โครงการดังกล่าวจะได้รับผลตอบแทนคุ้มค่าแก่การลงทุน
เนื่องจากปัจจุบันในเวียดนามไม่มีโรงกลั่น โดยน้ำมันสำเร็จรูปที่ใช้ในประเทศได้มาจากการนำเข้า
ดังนั้นหากการก่อสร้างแล้วเสร็จ VTN-P จะเป็นโรงกลั่นน้ำมันแห่งแรกในเวียดนาม

  -----------------------------------------------------------------------
  6.6 ศึกษาความเป็นไปได้ของโครงการศูนย์พลังงาน หรือ Energy Park

  -----------------------------------------------------------------------

จากการที่กองทัพเรือได้ริเริ่มพัฒนาโครงการผลิตพลังงานไฟฟ้าภายใต้แนวคิดของศูนย์พลังงาน หรือ
Energy Park ที่อาศัยการผลิตพลังงานที่มีต้นทุนต่ำ มุ่งเน้นเสริมสร้างชุมชนพึ่งตนเองทางพลังงาน
แทนการสร้างโครงการขนาดใหญ่ที่กระทบสิ่งแวดล้อม จากการศึกษาขั้นต้นในระดับ Conceptual
พบว่า โครงการด้านผลิตพลังงานที่จะสามารถแข่งขันต้นทุนกับโครงการขนาดใหญ่ได้
จะต้องให้ประโยชน์ครบทุกด้าน ได้แก่
โรงกลั่นที่ใช้วัตถุดิบต้นทุนต่ำจากน้ำมันดิบและใช้พลังงานส่วนเกินจากโรงไฟฟ้า
โรงผลิตไฟฟ้าที่ใช้เชื้อเพลิงราคาถูกจากกากของโรงกลั่นและจากขยะชุมชน
ผลผลิตน้ำมันจากโรงกลั่นที่นำมาผสมกับชีวมวลเพื่อลดต้นทุนการจำหน่าย พลังงานหมุนเวียนจากลม
และแสงแดด (Wind Farm & Solar Cells) การจำหน่ายผลผลิตน้ำมัน Bio-Fuel
ให้ชุมชนใกล้เคียงเพื่อลดค่าขนส่ง
การจำหน่ายไฟฟ้าให้ชุมชนใกล้เคียงเพื่อลดค่าสูญเสียในระบบสายส่ง
และการจำหน่ายส่วนเหลือความต้องการของน้ำมัน Bio-Fuel และพลังงานไฟฟ้าให้แก่ตลาดทั่วไป
        บริษัทฯ ได้ตอบรับเข้าร่วมทำการศึกษาโครงการ Energy Park
อันเป็นโครงการนำร่องที่วางแผนจะตั้งในทำเลอันเหมาะสม คือ บริเวณฐานทัพเรือสัตหีบ อีกทั้ง
บริษัทฯ เห็นว่า รัฐบาลน่าจะสนับสนุนแนวทางนี้ทั้งในทางด้านนโยบาย และ ทางด้านแหล่งเงินลงทุน
เพราะลดปัญหาผลกระทบต่อสิ่งแวดล้อม ลดต้นทุนพลังงาน แข่งขันกับโครงการขนาดใหญ่ได้ และ
เป็นการกระจายแหล่งผลิตพลังงานไปทั่วประเทศ  อย่างไรก็ตาม บริษัทฯ
ยังไม่สามารถจะชี้ชัดถึงแผนการดำเนินการ และแผนการใช้เงินลงทุนได้
เนื่องจากผลการศึกษายังไม่แล้วเสร็จ